정조 7년
癸卯八月初五日卯時。上御誠正閣。抄啓文臣。親試入侍時。左副承旨李在學。假注書金孝建。記注官金鳳顯。記事官李祖承。以次進伏訖。試官原任提學李徽之黃景源徐浩修。原任直提學鄭民始。一直提學鄭志儉。原任直閣金憙徐鼎修徐龍輔。率抄啓諸臣。入庭。行四拜禮訖。試官以下入侍。上命揭表題。限辰時。抄啓諸臣。各謄題。就坐製進。徽之進前曰。日氣乍涼。朝晝異候。聖體。若何。上曰。一樣矣。上曰。次對諸臣詣閤之意。招備郞。分付。賤臣承命出。以詣閤之意。還奏。上曰。大臣備局堂上。引見入侍。賤臣承命出。與領議政鄭存謙。行知中樞府事具善復。左參贊金華鎭。江華留守金魯鎭。右參贊鄭昌聖。戶曹判書徐有隣。刑曹判書鄭一祥。漢城判尹嚴璹。禮曹判書李在協。兵曹判書李𡊠。行副司直李柱國李敬懋徐有大。戶曹參判趙時俊。行都承旨沈豐之。大司憲洪良浩。副校理李太亨。事變假注書朴能源偕入進伏。存謙曰。連日勞動。聖體。若何。上曰。一樣矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。上曰。他承旨使之入侍。能源承命出。與同副承旨趙尙鎭偕入。上命尙鎭。監試所。上曰。試官姑爲退出。可也。存謙曰。試官中。有兼備堂者。仍參次對。似好矣。上曰。同參。可也。徽之曰。臣則當退出以待矣。上曰。卿是本司都提調。何必退出乎。同參。好矣。存謙曰。臣伏見日前草記批旨。以薦進人才。聖敎諄複。瞻聆所及。孰不欽仰。且況离筵將開。蒙養宜先。今日急務。莫如廣求人才。以備需用。而臣聞見固陋。罕與人接。誠不知何以對揚矣。輔養之任。雖難其人。而朝廷之上。亦多才彦。惟在於聖簡。而至於草野讀書之士。臣若有所聞知者。豈敢不仰副聖敎乎。上曰。崇儒重道。乃是我朝家法。而旌招之列。近甚零落。世道不幸。凶逆又出。其爲士林之羞。顧何如也。國家之元氣不振。朝廷之矜式無所。固已可悶。而況今輔導之責。正須宿德之士。凡所以搜謗薦引之方。豈非目下急務乎。側席之意。已布於歲首綸音。而一味沁泄。未聞有薦進之擧。朝野之間。豈眞無可用之人耶。若能誠心而求之。誠心而招之。則庶幾抱才之人。必將彈冠而來。今日命題之意。亦非偶然。以人事君。自是大臣之責。卿何不廣加搜訪。以副予懃懇之諭也。日昨批旨。今此筵敎。實出至意。非爲文具。卿須諒之。存謙曰。日前批旨。丁寧懇至。以今日之世。待之以鄒魯。中外之士。奉讀此敎。孰無感發之心乎。臣則以爲。今番批旨。實爲挽回世道。作成人材之機。將見在野之士。必有待文而興者矣。今日下敎。又如是諄諄。益不勝欽仰。臣何敢徒事沁泄。不思所以對揚休命乎。徽之曰。今日急務。在於輔導。而輔導之方。在於得人。聖敎如是懃懇。孰不欽仰乎。存謙曰。見今民事多虞。廟謨方殷。右揆出疆。歸期尙遠。鼎席之不備。已屢月矣。以臣無似。觸事昏憒。實無堪當之望。雖不敢仰請許解之恩。而伏願深加聖念。亟備鼎席。以幸國事焉。上曰。獨相多有已例。何必更卜乎。卿其勿復過辭焉。存謙曰。臣不敢更事煩聒。而惟望俯賜諒察焉。存謙曰。日前鄭好仁事。萬萬可駭矣。上曰。好仁今在何處。在學曰。問啓以後。連在闕下私次。今日進去於肄儀云矣。上曰。此人雖不足深責。而以其位則正卿也。位至正卿者。欺君如此。他尙何論乎。伊日徑還。固無足怪。亦非大罪。而問啓之下。專事欺瞞。其爲朝廷之羞。大矣。誓戒罷於四更之初。還宮在於罷漏之後。而耳聞鼓聲。目覩火光云者。全不成說。自歸虛罔。且在待勘之中。進參肄儀。尤爲放恣矣。存謙曰。還宮時別雲劍之不備。已極寒心。而重臣與庶官有異。其所欺罔。尤爲可駭矣。上曰。雲劍不備。姑勿論。其辱朝廷而壞紀綱。誠非細故矣。存謙曰。紀綱所關。萬萬驚駭。不可不重勘。且聞洪秀輔。稱以諸具之不備。偃然徑歸云。亦極駭然。鄭好仁削職。洪秀輔罷職。何如。上曰。依此爲之。而鄭好仁之罪。不但在於雲劍之不備。洪秀輔。則以預差。臨時陞實者也。似不當同爲論罪矣。存謙曰。鄭好仁。不可削職而止。爲先拿問取招後。勘律。何如。徽之曰。問啓之時。渠旣自服。更無可問之端。則今何必拿問乎。直爲勘律。宜矣。上曰。判府事之言。是矣。旣已自服。無容更問。而又若拿問。則重傷朝體。當何如也。存謙曰。初請拿處。欲待其供辭。照律勘處。而旣已自服。則不必拿問。遠竄。何如。上曰。遠竄則無或太重耶。存謙曰。然則當施付處之律矣。徽之曰。欺罔君父。其罪甚重。不可止於付處矣。存謙曰。付處果涉太輕。施以徒配之典。似好矣。徽之曰。重臣徒配。亦似何如矣。存謙曰。然則施以投畀之典。何如。上曰。律名未得究竟。卿其更商以奏。可也。存謙曰。竄配似爲當律矣。上命書傳敎曰。明日專經武臣試射。以朔試射誤書出云。當該承旨推考。元傳敎改書出。試官望筒。改付標以入。存謙曰。停操之年。官門聚點。自是法典所載。卽見洪忠兵使田文顯。報備局辭緣。則將依例擧行爲辭矣。今年湖西。宜所軫念。聚點亦係動民之端。依昨年例。停之。何如。上曰。停止。可也。出擧條存謙曰。此副修撰曺遠振上疏也。以今年穡事。殆成穴農。高燥奉天。無望掛鎌。見今秋成在卽。災政最急。若於檢田之時。又有奸猾之吏。以起爲陳。以陳爲起。混其虛實。則雖有朝家給災之擧。而實惠將不得下究。預先嚴飭諸道。使災邑守宰。親自詳核。益加殫竭。以布朝廷之德意。則恤民之政。莫切於是。爲辭。批旨有令廟堂稟處之命矣。年分事目。非久頒下。而至如今年。則畿甸兩湖。已判穴農。其中災甚處。水田之初不移種者。固無徵稅之可論。而其餘得雨有早晩。被災有淺深。其所區別。比前尤難。若以災爲實。不察民隱。則非所以仰體朝家益下之政。若以實爲災。不念國計。則非所以實心奉公之道。如此之歲。守令不善擧行。一任其猾吏之用奸。則虛實相蒙。民國受害。寧不寒心。今此堂疏。請飭察檢災。誠是目下緊務。三道道臣。毋循常例。別加檢察。使守土之臣。毋犯重科之意。預爲嚴飭。他道穡事。漸至成就。而檢田之政。亦不容少忽。各別惕念擧行之意。一體分付於諸道道臣。何如。上曰。依爲之。出擧條存謙曰。此咸鏡監司徐有寧狀啓也。以爲會寧開市。大國人牛馬料。每年爲千餘石。而本府所在元會付耳麥。不過二百六十石零。私賑耳麥中。限七百石換錄需用。其代。則以常平牟四百六十六石零。折米還報事。請令廟堂稟處矣。耳麥與牟之換錄需用。旣有已例。依狀請許施。何如。上曰。依爲之。出擧條存謙曰。傾因嶺南御使沈基泰別單。東萊釜倉。公作米留儲夥多。反爲幻弄之資。不計進獻物種之出來。每於年終。盡數入給。或觀勢量入。運致釜倉。其餘則捧留各該邑。隨用取來。或隨其儲留多寡。以萊府儲置。漸次換用等事。往復萊府。論理狀聞之意。覆啓。分付矣。卽見慶尙監司李秉模狀啓。則參以東萊新舊府使牒呈。以爲公作米。全數入給之有難輕議。捧留列邑之反生他弊。便己反復而歸一。今不必更陳。而至若換以儲置之說。外若便宜。而實多窒礙。退年收捧之說。急於矯捄。而他未暇顧。臣之愚見。一依前規爲當。而若乃少變通之道。見今舊府使徵逋之米。在今年則已成舊米。盡以此數。通同畢給於今年條新米入給之時。竝以今年條施行。因此加留之新米。又於明年條新米入給時。通同畢給。一如今年之爲。年年如此。則舊米將無停蓄之時。旣無舊米。則何所稱托。而請其改色。旣無改色。則何所憑藉。而放其立本乎。如是定式。則便是每年一反庫也。每年一畢給也。庶或少補於祛瘼防奸之道。惟竢廟堂從長稟處。爲辭矣。公作米之不待進獻。物種之出來。盡數入給。不但有違約條。大關後弊。僉議皆以爲不可。道臣亦以爲一依前規爲當。而自今年爲始。舊米先爲入送。新米翌年入給。年年如此。則舊米無停蓄之弊。改色絶憑藉之端。所陳得宜。而入舊畜新。本是定式。依此施行。此後則各別嚴飭。俾無違越抵罪之弊事。分付。何如。上曰。備堂中。曾經嶺伯之人。各陳所見。可也。華鎭曰。頃於俯詢之時。臣則以換用儲置。或似便好之意。有所仰奏。而卽見本道道臣啓本。亦不無掣礙之端云。用舊蓄新。乃是法典。有何別般變通。依前遵守。另加檢飭。俾無立本容奸之弊。好矣。時俊曰。以釜倉米事。諸議不一。而通變之際。輒致窒礙。故前以仍舊貫之意。仰奏矣。今此道臣所請用舊蓄新者。卽其自來法意。不是別般新制。嚴飭遵守。好矣。璹曰。臣曾經萊伯。詳知此事。故敢達矣。在前倭供米。每年畢入給。冬末則掃淸倉庫。以待明年之新捧矣。數十年來。倭獻稽滯。故不得盡數入給。以致累年條之積儲。而庫舍至不能容。則爲守令者。遂有立本之擧。而下吏從而幻弄。其弊至於此矣。今當廣其庫舍。而嚴其守令犯手之禁。則可以救弊。至於用舊蓄新一事。惟在守令之隨時變通而已。恐不必自朝家。別立科條矣。上曰。重臣之言。儘好。依此別般嚴飭。可也。出擧條存謙曰。昨冬立廛貸下官銀。包外越送事。草記批旨內。此後無論各營門及衙門。受出備關包外許越之規。亦爲革罷。如其不獲已之事。自本司。草記蒙允。然後許施事。命下矣。各營門。各衙門。如或以旗幟軍需所用。請貿有報備局之事。則自當酌量緊歇。草記蒙允後許越。而至於御衣襨龍袍次及各樣匹緞。事體自別。與尋常燕貿有異。恐不在此限。而宜有一番稟定。故敢此仰達矣。上曰。其數爲幾何。戶判其陳之。有隣曰。每年數爻。各自不同。而多則三千兩。小不下千有餘兩矣。上曰。依爲之。毋過三千兩。有隣曰。此外又有進獻綿紬。織造所入白絲。及本曹經用次象牙鍮鑞等物種。貿易而所關。亦自不輕。一體許越。恐合事宜矣。上曰。依爲之。出擧條存謙曰。原州胎峯至近處。有不潔之物。不可仍置。且聞渠自欲掘去云矣。上曰。胎封不過藏一小缸而已。其傍雖有不潔之物。庸何傷乎。勿移。可也。存謙曰。不潔之物。豈可置之於咫尺之地也。且其本主。自請掘移。則可無貽弊之端。優給物力。在渠亦幸矣。民始曰。非但步數之至近。實爲主峯之來脈。不必以地理言之。論以事體。決不可仍置矣。上曰。諸議。若以爲不可因置。則毋寧更求他處之爲穩便矣。今爲一缸之藏。移人年久之塚。予所不忍爲也。渠之自請掘去。必是不得已也。曷若初不掘去乎。其令有司。知予此意也。徽之曰。下敎如此。甚盛甚盛。胎峯事體雖自別。而德意不可不奉承。伏想列朝胎峯。必有餘穴。何必用此處乎。存謙曰。莫重之事。因此中止。誠可悶矣。上曰。如可仍置。則用之。終難置之。則更求他處。可也。浩修曰。坐向及年運相合處。絶難得之。原州外。只有醴泉一處。而非但路遠。亦安知其無頉乎。至於湖西諸處。年運皆不合矣。上曰。然則更送相地官於醴泉。待其還決之。好矣。存謙曰。聖敎如此。今日當送李命九於醴泉。看審以來矣。善復曰。向因兵曹參議鄭存中上疏。松溪橋修改事。有稟定之敎矣。今若盡撤而改之。則工役浩大。不可輕議。姑爲隨毁隨補。似好。然此亦物力夥然。猝難爲之矣。上曰。騎堂此疏。非但爲務實之一段。當此無言之時。有此所陳。亦可嘉矣。此橋不可不一番修改。趁今爲之。誠好矣。善復曰。若果修改。則日後動駕時。近畿民弊。可得永除矣。上曰。大臣之意。何如。存謙曰。臣已與工戶判。有所酬酢。而此非急務。姑待後日。似好矣。上曰。容入當爲幾何。善復曰。如有數千之財。可得完役矣。上曰。此橋每當陵幸之時。輒有改修之弊。今以數年所費之力。一番改築。則實爲省弊之道。數千之財。豈無經紀之策乎。民始曰。每當幸行時。劃出儲置米。使外邑伐木。以補橋石之頹圮處。年年如此。故公私之弊。誠多矣。今若除出數歲之費。則足以完役。且無後弊矣。華鎭曰。非但所費之可悶。橋石間間缺陷。往來之人。或有跌傷之患。及今修改。斷不可已矣。上曰。然則以改修爲定。而訓將與騎堂。明日出去。詳察役處之多少。可也。善復曰。明日謹當往見矣。在學曰。訓將明日出去時。所佩命召。何以爲之乎。上曰。仍佩往來。可也。有隣曰。伏見洪忠監司金文淳狀啓。則恩津縣民家頹壓。八戶恤典。請令該曹稟處矣。家舍漂壓。關西曾有恤典事。至於各道。如非特敎。則元無是例。而昨年秋。始自本曹。以各道民戶之水火被災者。全家漂燒。然後始請恤典事。筵稟行會。今此啓本中。全家半家。初不擧論。只以殘戶爲言者。殊涉不察。該道道臣推考。全家漂壓與否。更令査實後。題給恤典。何如。上曰。依爲之。出擧條有隣曰。伏見京畿監司沈頤之狀啓。則枚擧楊根等各邑所報。有渰囕燒死人恤典。令該曹稟處之請矣。凡係恤典。各有應行之式例。故先爲分給。追請會減事。前判書臣金華鎭。昨秋陳達。出擧條行會諸道。則今此畿伯之不先分給。請令該曹稟處。有違定式。難免不察之失。推考警責。使之依定式擧行。何如。上曰。依爲之。出擧條𡊠曰。明日專經武臣試射時。能麽兒郞廳及各處入直將官。當一體試射乎。上曰。依此爲之。上曰。三司不備。都憲退出臺廳。待諸臺入來後。傳啓。可也。上曰。試官。持試券入侍。上曰。此與大比之科有異。諸卿宰。同觀試券。可也。上曰。抄啓文臣製進之人。姑勿出去。待榜出之意。分付。賤臣承命出傳後。還入。試官。考試券畢。折榜以奏。上曰。抄啓文臣中。金啓洛留待。賤臣出來傳命後還入。上命書比較表題後。使金啓洛尹行任。限人定製進。上曰。今日實才。俱得高參。可謂善出榜矣。豐之曰。湯製中人蔘。自今日減二分重煎入乎。上曰。依此爲之。仍命書傳敎曰。進御加減順氣化痰湯前方中。減人蔘二分。加鬱金三分。自今日煎入。上命退。諸臣以次退出。